Lieb Brutbaar, liebi Gescht vo nooch und färn,  Dä brächtig Ort am See …. und mit fünf Stärn ….  Wird dangg däm Fescht vo hit in d Gschicht ygoh,  Denn mir sin doo zur Hochzyt zämmekoo,  Wän mit Emanuel und Claudine fyre,  Und ych, als Vater, wott my Dail bystyre.  Het's au kai  Kirche und kai Gloggeglyt,  Sin mir doch alli froh: es isch soo wyt!  S isch Zyt, s isch höchsti Zyt - fir d Hochzyt, maini,  Sunsch gäbt's am Schluss womöglich gar e kaini.  S wär schaad, denn mir Verwandte wäre prellt,  Uff e gediig'ne Aaloss hän mir zellt.  Du wärsch, Emanuel, zwoor im Kindergaarte  Scho gaischtig ryf gsii, doch hesch welle waarte,  Um gueti dryssig Johr lang, s'isch z begryffe,  Charakterlig und menschlig noochezryffe.  Im Ainesiibezig,  im Frauespitel  Kunsch Du uff d Wält. E Wält vo wysse Kittel.  De iberwindsch zem Gligg da Schogg scho gly  Und meerggsch : S ka d Wält au ganz schön farbig sy.  Als Buschi bisch no eender ruehig und  - Wie halt die maischte Buschi - zimlig rund.  De bisch e gnüegsaam und e zfriide Kind,  Luegsch stundelang de Blettli nooch im Wind  Und sprängsch im Gaischt scho alli Buschischrangge  Mit erschte philosophische Gedangge.  Scho bald kasch nit nur kichere und  lache,  Nai, au scho sproochlig Di verständlig mache.  Was de vo Groosse hörsch, das kasch Der mergge  Und noocheschwätze und soo s Ego stergge…  Mit fünf findsch, welsch mit Läse nimmer waarte,  Drum schrybsch und liisisch scho im Kindergaarte.  E bitzli spöter, in der Brimeli  - Und au in Basel noo, im Gimeli -  Schrybsch nimme gärn - he joh: dy Schrift, die wott  Mit linggs - halt nit soo wärde, wie si sott!  Hingeege wirsch scho gly im Läse Spitze.  De liisisch, wo d kasch liige oder sitze.  Es staple d Büecher sich by Dir zuem Durm,  Joo, Du entwigglisch Dii zuem Büecherwurm.  Im Summer sin fir uns fascht allewyl  Sunnewaid und Wytwald s Feriezyl.  S het dä Familiesitz zwor kai Komfort,  Doch isch s e vornähm haimelige Ort.  Fir s Schaffe uff em Hoof vo näbedraa  Bisch Du zwoor in der Reegle nit so z haa.  Soll doch der Brueder stolz der Dragdor längge -  Du duesch Di lieber in Romän versängge!  Uff gaischt'gi Nahring bisch Du ganz versässe -  Derfir bisch aaspruchsloos in Sache Aesse.  Du bisch nit dä., wo in der Kuchi stoht,  Wenn's als ums Rüschte und ums Koche goht.  Du issisch s maischte brav am Disch,  Sofärn s nit allzue sehr exotisch isch.  Crevette oder Lachs, die wärde gmiide,  Derfür bisch Du mit Gonfischnittli zfriide.